钦定古今图书集成/明伦汇编/官常典/第082卷 > 济阴王晖业
## 钦定古今图书集成/明伦汇编/官常典/第082卷 > 济阴王晖业

按《魏书济阴王传》：“济阴惠王小新成子郁，郁子文献
王弼。弼子晖业，少险薄，多与寇盗交通。长乃变节，涉
子史，亦颇属文，而慷慨有志节。历位司空太尉，加特
进，领中书监，录尚书事。齐文襄尝问之曰：‘比何所披
览’？对曰：‘数寻伊、霍之传，不读曹马之书’。”晖业以时运
渐谢，不复图全，唯事饮啖，一日三羊，三日一犊。又尝
赋诗云：“昔居王道泰，济济富群英。今逢世路阻，狐兔
郁纵横。”齐初，降封美阳县公，开府仪同三司、特进。晖
业之在晋阳也，无所交通，居常闲暇，乃撰魏藩王家
世，号为《辨宗室录》四十卷，行于世。

按《北史魏济阴王传》，晖业位望隆重，又以性气不伦每被猜忌。天保二年，从驾至晋阳，于宫门外骂元韶
曰：“尔不及一老妪，背负玺与人，何不打碎之？我出此
言，知即死，然尔亦讵得几时？”文宣闻而杀之，并斩临
淮公孝友。孝友临刑，惊惶失措，晖业神色自若，仍凿
冰沉其尸。